DEĊIŻJONI TA’ IMPLIMENTAZZJONI TAL-KUMMISSJONI (UE) 2019/1752

tal-25 ta’ Frar 2019

li tistabbilixxi kwestjonarji, kif ukoll il-format u l-frekwenza tar-rapporti li għandhom jitħejjew mill-Istati Membri skont ir-Regolament (UE) 2017/852 tal-Parlament Ewropew u tal-Kunsill

(notifikata bid-dokument C(2019) 1423)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2017/852 tal-Parlament Ewropew u tal-Kunsill tas-17 ta’ Mejju 2017 dwar il-merkurju, u li jħassar ir-Regolament (KE) Nru 1102/2008 (1), u b’mod partikolari t-tieni subparagrafu tal-Artikolu 18(2) tiegħu,

Billi:

(1) L-Artikolu 18(1) tar-Regolament (UE) 2017/852 jirrikjedi li, sal-1 ta’ Jannar 2020 u f’intervalli xierqa minn dakinhar ’il quddiem, l-Istati Membri jipprovdu lill-Kummissjoni u jippubblikaw fuq l-Internet, rapport b’informazzjoni dwar l-implimentazzjoni ta’ dak ir-Regolament, kif ukoll ċerti tipi oħra ta’ informazzjoni elenkati f’dik id-dispożizzjoni.

(2) Il-kwestjonarji li se jintużaw mill-Istati Membri għar-rappurtar skont l-Artikolu 18(1) tar-Regolament (UE) 2017/852, jenħtieġ li jitfasslu b’tali mod li jgħin lill-Kummissjoni biex tirrapporta lill-Parlament Ewropew u lill-Kunsill dwar l-implimentazzjoni u r-rieżami ta’ dak ir-Regolament skont l-Artikolu 19(2) tiegħu. Jenħtieġ li jippermettu lill-Unjoni tissodisfa l-obbligu tar-rappurtar tagħha skont l-Artikolu 21 tal-Konvenzjoni ta’ Minamata dwar il-Merkurju adottata f’Kumamoto, il-Ġappun, fl-10 ta’ Ottubru 2013 (“il-Konvenzjoni”).

(3) Anki jekk il-kwestjonarji tar-rappurtar tar-Regolament (UE) 2017/852, skont it-tieni subparagrafu tal-Artikolu 18(2) ta’ dak ir-Regolament, ma għandhomx jidduplikaw l-obbligi tar-rappurtar tal-Partijiet tal-Konvenzjoni kif stabbiliti fid-Deċiżjoni MC-1/8 adottata mill-Konferenza tal-Partijiet tal-Konvenzjoni fl-ewwel laqgħa tagħha (2), jixraq li jindirizzaw ċerti elementi ta’ rappurtar koperti bid-Deċiżjoni MC-1/8 sabiex jispeċifikaw f’iktar dettall l-informazzjoni meħtieġa ħalli tkun tista’ ssir valutazzjoni effettiva tal-implimentazzjoni tar-Regolament (UE) 2017/852.

(4) L-informazzjoni dwar l-importazzjoni tal-merkurju u tat-taħlitiet tal-merkurju b’konċentrazzjoni ta’ merkurju ta’ mill-inqas 95 % tal-piż, jenħtieġ li tiġi rrappurtata kull sena minħabba l-impatt potenzjali kbir fuq l-ambjent u s-saħħa pubblika ta’ ġestjoni ħażina tal-merkurju. Madankollu, sabiex jitħaffef il-piż amministrattiv, l-obbligu li tiġi pprovduta din l-informazzjoni jenħtieġ li jitneħħa meta Stat Membru jipprovdi lill-Kummissjoni b’kopja tal-formola jew tal-formoli użati biex jagħtu jew jiċħdu l-kunsens bil-miktub għall-importazzjoni skont it-tieni subparagrafu tal-Artikolu 4(1) tar-Regolament (UE) 2017/852.

(5) Meta l-informazzjoni li trid tiġi rrappurtata tkun marbuta ma’ entitajiet lokalizzati ġeografikament, bħal installazzjonijiet u siti industrijali, jenħtieġ li l-informazzjoni tiġi rrappurtata skont id-Direttiva 2007/2/KE tal-Parlament Ewropew u tal-Kunsill (3).

(6) Jenħtieġ li l-kwestjonarji jindirizzaw id-dispożizzjonijiet ewlenin tar-Regolament (UE) 2017/852, inkluż dwar it-tneħħija gradwali ta’ proċessi tal-manifattura li jinvolvu l-użu tal-merkurju jew tal-komposti tal-merkurju, dwar it-tħaffir għad-deheb artiġjanali u fuq skala żgħira u l-attivitajiet tal-ipproċessar tiegħu u dwar l-amalgama dentali u jenħtieġ li jirrikjedu wkoll informazzjoni dwar id-diffikultajiet sinifikanti fl-implimentazzjoni ta’ dispożizzjonijiet oħra ta’ dak ir-Regolament. Barra minn hekk, jenħtieġ li jirrikjedu l-għoti ta’ informazzjoni dwar l-indikaturi ewlenin tar-rendiment, inkluż data dwar il-kummerċ tal-merkurju u dwar l-ammonti ta’ merkurju maħżuna jew mormija.

(7) Il-miżuri previsti f’din id-Deċiżjoni huma skont l-opinjoni tal-Kumitat stabbilit mill-Artikolu 22(1) tar-Regolament (UE) 2017/852,

ADOTTAT DIN ID-DEĊIŻJONI:

Artikolu 1 1. Għall-finijiet tar-rappurtar lill-Kummissjoni dwar l-implimentazzjoni tal-Artikolu 4 tar-Regolament (UE) 2017/852 skont l-Artikolu 18(1) ta’ dak ir-Regolament, l-Istati Membri għandhom jużaw il-kwestjonarju stabbilit fl-Anness I ta’ din id-Deċiżjoni. 2. L-informazzjoni msemmija fil-punt 1.1 tal-Anness I għandha ssir disponibbli lill-Kummissjoni sal-31 ta’ Jannar ta’ kull sena (N) u tkopri s-sena ta’ rappurtar N-1. L-informazzjoni msemmija fil-punt 1.2 tal-Anness I għandha ssir disponibbli lill-Kummissjoni sal-30 ta’ Settermbru ta’ kull sena (N) u tkopri s-sena ta’ rappurtar N-1. 3. L-informazzjoni msemmija fil-punt 1.1 tal-Anness I ma għandhiex tkun meħtieġa meta Stat Membru jipprovdi lill-Kummissjoni b’kopja tal-formola jew tal-formoli użati biex jagħtu jew jiċħdu l-kunsens bil-miktub għall-importazzjoni skont it-tieni subparagrafu tal-Artikolu 4(1) tar-Regolament (UE) 2017/852 matul is-sena ta’ rappurtar N-1. L-Istati Membri għandhom jagħmlu tali kopji disponibbli sa mhux iktar tard mill-31 ta’ Jannar ta’ kull sena (N) u jkopru s-sena ta’ rappurtar N-1, jew jistgħu jagħżlu li jagħmluhom disponibbli fi kwalunkwe żmien waqt il-perjodu ta’ rappurtar N-1.

Artikolu 2 1. Għall-finijiet tar-rappurtar lill-Kummissjoni kif rikjest mill-Artikolu 18(1) tar-Regolament (UE) 2017/852, bl-eċċezzjoni tar-rappurtar dwar l-implimentazzjoni tal-Artikolu 4 ta’ dak ir-Regolament, l-Istati Membri għandhom jużaw il-kwestjonarju stabbilit fl-Anness II ta’ din id-Deċiżjoni. 2. L-informazzjoni stabbilita fl-Anness II għandha ssir disponibbli lill-Kummissjoni f’konformità mal-iskeda li ġejja: (a) l-ewwel rapport li jkopri s-snin ta’ rappurtar 2017 u 2018 għandu jsir disponibbli sa mhux aktar tard mill-1 ta’ Jannar 2020; (b) it-tieni rapport li jkopri l-perjodu tar-rappurtar mill-2019 sal-2020 għandu jkun disponibbli sa mhux aktar tard mit-30 ta’ Settembru 2021; (c) it-tielet rapport li jkopri l-perjodu tar-rappurtar mill-2021 sal-2022 għandu jkun disponibbli sa mhux aktar tard mit-30 ta’ Settembru 2023; (d) ir-raba’ rapport li jkopri l-perjodu tar-rappurtar mill-2023 sal-2024 għandu jkun disponibbli sa mhux aktar tard mit-30 ta’ Settembru 2025; (e) il-ħames rapport li jkopri l-perjodu tar-rappurtar mill-2025 sal-2028 għandu jkun disponibbli sa mhux aktar tard mit-30 ta’ Settembru 2029;

Artikolu 3 Din id-Deċiżjoni hija indirizzata lill-Istati Membri.

Magħmul fi Brussell, il-25 ta’ Frar 2019. Għall-Kummissjoni Membru tal-Kummissjoni Karmenu VELLA

(1) ĠU L 137, 24.5.2017, p. 1.

(2) Id-Deċiżjoni MC-1/8 Timing and format of reporting by the parties, (Skeda u format tar-rappurtar mill-Partijiet), Rapport tal-Konferenza tal-Partijiet tal-Konvenzjoni ta’ Minamata dwar il-Merkurju dwar il-ħidma tal-ewwel laqgħa tagħha (http://www.mercuryconvention.org).

(3) Id-Direttiva 2007/2/KE tal-Parlament Ewropew u tal-Kunsill tal-14 ta’ Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (INSPIRE) (ĠU L 108, 25.4.2007, p. 1).